Gevangene vermoor glo polisielid, ontsnap uit selleNyadzani Muvhuso (Foto verskaf deur SAPD Limpopo) ŉ Soektog is van stapel gestuur vir ŉ gevaarlike gevangene wat Vrydagmiddag ŉ 57-jarige adjudant-offisier vermoor en toe uit die polisieselle ontsnap het. Brig. Motlafela Mojapelo, woordvoerder van die polisie, het gesê die voorval het omstreeks 16:30 in Mutale buite Thohoyandou in die Vhembe-distrik plaasgevind. “Die beampte het gereeld die selle besoek en is deur die verdagte aangeval wat hom verskeie kere met ŉ skerp voorwerp gesteek het. Die verdagte het die sleutels by die oorledene afgeneem en toe geld uit die kluis gesteel voor hy ontsnap het,” het Mojapelo verduidelik. Die verdagte het vroeër op verskeie ander aanklagte tronkstraf uitgedien. Hy is Vrydagoggend in hegtenis geneem op aanklag van verkragting, ontvoering en die oortreding van ŉ beskermingsbevel. Lt.genl. Nneke Ledwaba, provinsiale polisiekommissaris, het gesê ŉ 72-uur aktiveringsplan moet dadelik ingestel word om die man aan te keer. Die polisie ondersoek ŉ saak van moord, roof en ontsnapping uit aanhouding. Die polisie doen ŉ beroep op Nyadzani Muvhuso (in die foto hiernaas) om by die Mutale-polisiestasie of enige ander polisiestasie aan te meld, omdat hy hulle vermoedelik in hul ondersoek kan bystaan. Enigiemand met inligting word versoek om kol. Chris Mabasa te kontak by 082 469 0739.